Viitna Linajärv
Viitna Linajärv on eutroofne järv Lääne-Viru maakonnas Kadrina vallas Viitna külas. Järve pindala on 4,2 hektarit, sügavus umbes 5 meetrit. Kaldajoone pikkus on 872 meetrit. Vesi on hallikaskollane, vähese läbipaistvusega. Järve põhjas on kuni 8,5 m paksune mudakiht, sellest 7 m on tekkinud viimase 100-200 aasta jooksul, mil järve kasutati lina leotamiseks. Toitainete rohkus põhjustab vetikate vohamist. Vetikad kulutavad hapniku ära ning talvel võib tekkida hapnikupuudus. Seetõttu elab siin vähe kalu, peamiselt kogred.